b'\n_START_ARTICLE_\nYrj\xc3\xb6 Koivukari\n_START_PARAGRAPH_\nYrj\xc3\xb6 Valdemar Koivukari (sukunimi vuoteen 1931 Mononen) (27. huhtikuuta 1901, Oulujoki \xe2\x80\x93 16. joulukuuta 1979, Karkkila) oli suomalainen toimittaja, opettaja ja kirjailija._NEWLINE_Koivukarin vanhemmat olivat maanviljelij\xc3\xa4 Heikki Mononen ja Kreeta Mononen. H\xc3\xa4n p\xc3\xa4\xc3\xa4si ylioppilaaksi Oulun maanviljelys- ja teollisuuslyseosta 1923 ja opiskeli sen j\xc3\xa4lkeen muutamia vuosia Helsingin yliopiston maa- ja mets\xc3\xa4tieteellisess\xc3\xa4 tiedekunnassa. Koivukari oli mukana perustamassa useita kulttuurilehti\xc3\xa4 ja oli p\xc3\xa4\xc3\xa4toimittajana Pohjantuuli-lehdess\xc3\xa4 1933\xe2\x80\x931934, Ahjo-lehdess\xc3\xa4 1936\xe2\x80\x931939 ja Lapin Loimu -lehdess\xc3\xa4 1954\xe2\x80\x931957. Sodan j\xc3\xa4lkeen Koivukari ty\xc3\xb6skenteli kansakoulunopettajana useilla eri paikkakunnilla vuosina 1948\xe2\x80\x931960._NEWLINE_Koivukari k\xc3\xa4ytti 1931 ilmestyneess\xc3\xa4 esikoisromaanissaan Kukaan ei tied\xc3\xa4 mit\xc3\xa4\xc3\xa4n luultavasti ensimm\xc3\xa4ist\xc3\xa4 kertaa Suomessa tajunnanvirtatekniikkaa. H\xc3\xa4n julkaisi 1930-luvulla lis\xc3\xa4ksi novelli- ja runokokoelman ja sodan j\xc3\xa4lkeen 1950-luvulla romaanin ja runokokoelman. Viimeiset kymmenen vuotta el\xc3\xa4m\xc3\xa4st\xc3\xa4\xc3\xa4n Koivukari vietti Karkkilassa. H\xc3\xa4n julkaisi t\xc3\xa4ll\xc3\xa4 kaudella kolme runokokoelmaa, esseekokoelman ja kaksi romaania. Koivukari toimi Karkkilassa aktiivisesti L\xc3\xa4nsi-Uudenmaan Kirjoittajien yhdistyksess\xc3\xa4 ja ker\xc3\xa4si siell\xc3\xa4 innostavalla esiintymisell\xc3\xa4\xc3\xa4n ymp\xc3\xa4rilleen joukon aloittelevia kirjoittajia. Koivukari oli my\xc3\xb6s omakustannetoiminnan puolestapuhuja ja karkkilaiskirjoittajat julkaisivatkin oman albuminsa Karkkila-albumi I.'